b"\n_START_ARTICLE_\nCopenhagen Lads\n_START_PARAGRAPH_\nCopenhagen Lads er en fanfraktion der st\xc3\xb8tter fodboldklubben FC K\xc3\xb8benhavn. Fraktionen blev officielt grundlagt den 4. december 1997, men havde p\xc3\xa5 det tidspunkt allerede eksisteret som en uofficel fanfraktion. S\xc3\xa5ledes bliver Copenhagen Lads n\xc3\xa6vnt flere gange i Benn Q. Holms roman Hafnia Punk, der foreg\xc3\xa5r i fanmilj\xc3\xb8et omkring FCK i 1997. Fraktionen er eksklusiv i sin optagelsespolitik hvorfor der i dag kun er 19 medlemmer. Deres slogan er We're not your friends, we're the Lads. P\xc3\xa5 trods af sloganet er de erkl\xc3\xa6rede pacifister. Fraktionen er opbygget med flere forskellige tillidsposter som ved den \xc3\xa5rlige generalforsamling bes\xc3\xa6ttes ved et demokratisk afholdt valg. Fraktionen har et s\xc3\xa6t vedt\xc3\xa6gter der n\xc3\xa6rmere beskriver form\xc3\xa5l og andre procedurer._NEWLINE_Copenhagen Lads p\xc3\xa5drog sig opm\xc3\xa6rksomhed da de p\xc3\xa5 foranledning af og i forbindelse med TV-programmet Den halve sandhed i 2004 ans\xc3\xb8gte Kirkeministeriet om at blive anerkendt som trossamfund. Dette blev gjort dels som en ironisk kommentar til andre trossamfund der i medlemmernes \xc3\xb8jne var mindre seri\xc3\xb8se, heriblandt Forn Sidr, og dels som generel kritik af organiserede religi\xc3\xb8se samfund. Joken blev dog ikke opfattet af medier og forskere. I k\xc3\xb8lvandet er der udgivet flere b\xc3\xb8ger som omhandler ans\xc3\xb8gningen. Blandt andet skrev teolog og lektor Povl G\xc3\xb6tke bogen Fra Buddha til Beckham \xe2\x80\x93 karisma og suggestion i sport og religion hvor Copenhagen Lads' ans\xc3\xb8gning har en fremtr\xc3\xa6dende plads. Desuden n\xc3\xa5ede flere medier, inkl. Danmarks Radio og Politiken, at omtale ans\xc3\xb8gningen, uden dog at formidle den satiriske indgangsvinkel._NEWLINE_Blandt medlemmerne findes mellem\xc3\xb8steksperten Walid Hajjaj og politikeren Thor Gr\xc3\xb8nlykke."